Baláž, Vladimír, poslanec NR SR (2024-10-29):
Ďakujem veľmi pekne. Vážený pán predsedajúci, vážený minister, dámy a páni, ja som sa prihlásil do rozpravy, naozaj krátko, len preto, aby som zvýraznil niektoré body, ktoré tu síce aj boli povedané, ale niektoré, ktoré tu neboli povedané a ktoré si myslím, že sú strašne dôležité, aspoň pre mňa teda, si myslím, ale myslím, že aj uznáte, že sú dôležité celkove. Tak tie veľmi dôležité body začnem. Pre mňa je extrémne dôležitý bod administratívny pracovník v zdravotníctve. To je vec, ktorá nás posunie dopredu. My všetci máme problémy s pracovníkmi v zdravotníctve, nemáme dostatok kvalifikovaných ľudí. Administratívny pracovník v zdravotníctve môže odbremeniť ľudí, ktorí majú kvalifikáciu pracovať v zdravotníctve, v prácach, ktoré takúto kvalifikáciu nepotrebujú mať. Ďalší bod, ktorý považujem za dôležitý, telemedicína. Ja som bol prekvapený, že ste to nikto nepovedali. Telemedicína dokonca dáva teraz legislatívny rámec pre telemedicínu v celom systéme zdravotnej starostlivosti. Telemedicína je to moderné, ako zdravotníctvo pôjde do budúcnosti, a bez telemedicíny nevieme robiť. Viete, že existuje spoločnosť pre telemedicínu, ktorá je súčasťou Slovenskej lekárskej spoločnosti, kde je urobené veľmi veľa práce, a na poli telemedicíny nás čaká strašne veľa práce tiež. Tak toto sú pre mňa také dve rozhodujúce, dva rozhodujúce body, ale potom je tu veľa bodov, ktoré ste už aj spomínali. Ja by som sa ešte raz pristavil pri zubnolekárskej starostlivosti v celkovej anestéze. Považujem ju za extrémne dôležitú. Už, pani Holečková už odišla, ale chcel by som povedať, že v stredoslovenskom kraji nemusia chodiť do Košíc, v Banskej Bystrici poskytujeme takýmto deťom zubnú starostlivosť v celkovej anestéze, takže neni to len Košice. Takže robíme to, lebo rozumieme tomu, že aké je to, aké je to dôležité. Aby som vás nezdržiaval, existuje tu potom nejaký súbor vecí, ktoré ja považujem za veľmi dôležité aj do budúcnosti, a to je spolupráca medzi rezortom sociálnych vecí a rezortom zdravotníctva, čo sa týka epéeniek. Epéenky môže vystavovať, už bude ich mať, bude rozšírená škála ľudí, ktorí to môžu vystavovať, tým pádom si odbúrame tie zbytočné návštevy, o ktorých tu všetci hovoríme. Lebo my máme 12 návštev síce v zdravotníckych zariadeniach v ambulanciách, ale z tých dvanástich je možno polovica iba tých efektívnych, že tam niekto niečo robí, inakšie tam iba niekto príde a len sa tam zaznamená nejaký bod. Takže takto to je. Takže tá epéenka je strašne dôležitá. Ono to bude súvisieť ešte potom aj s tým zákonom, ktorý príde z NCZI, ako budú chodiť tie dáta, ale to teraz nechcem už ďalej rozprávať. Ďalej si myslím, že je dôležitý bod zoznam zdravotných výkonov a jeho náležitostí. To je extrémne dôležité pre poskytovateľov zdravotnej starostlivosti, lebo bude sa môcť urobiť záznam o trvaní zdravotného výkonu v minútach, ohodnotenie zdravotného výkonu v bodoch alebo cenách, pravidlá tvorby bodov alebo cien, ako aj vyjadrenie, či je zákon plne, alebo čiastočne hradený a tak ďalej a tak ďalej. To je strašne, strašne dôležité. Rovnako za veľmi dôležité považujem novú verejnú optimálnu sieť špecializovaných ambulancií a verejne dostupné ambulancie. Veľmi dôležité. Starostlivosť o duševné zdravie, dúfam, že aj tu v parlamente budeme robiť podujatie, ktoré sa bude venovať duševnému zdraviu. To je vec, ktorú naozaj potrebujeme, a sú ľudia, ktorí sa tomu venujú a sú veľmi šikovní. A je to vec, ktorú potrebujeme. A s tým duševným zdravím, do toho zakomponujem ešte vlastne úpravu používania obmedzujúcich prostriedkov. My tu s pani Stavrovskou dlhodobe riešime vždy tie problémy, že kto a ako, a ona má pre mňa extenzívnejší výklad pravidiel. Ja, čo pracujem v zdravotníckych zariadeniach, tak mám a vidím tie priame veci, ktoré sa tam dejú, mám troška k tomu benevolentnejší charakter a tak ďalej. Tu sa to pekne upraví v zákone. Takže to považujem za naozaj dôležité. Ja som zaťažený na skríning, a preto sa teším, že síce je to podľa odporúčania Rady Európskej únie, ale to bude rozdelenie a úprava skríningov, kde sa bude aj vymedzovať niektoré pojmy v skríningoch a tak ďalej. Takže... Sú tu ešte body, ja nechcem ich veľmi rozvádzať, aby som vás nezdržiaval, ako sú prevzatie pacienta medzi nemocnicami. Niečo, čo sme si mysleli, alebo ktoré sme my zažili, čo dlhšie pracujeme, že to je úplne normálne, teraz to normálne nie je, a predsa ten pacient musí putovať od tých nižších k vyšším a od tých vyšších k nižším, tak to má byť, tak je to celé vymyslené, myslím si, že je to správne. Dám ešte pár highlightov, ktoré tu mám pripravené. To je predpis liekov pri prepustení osoby z nemocnice na 28 dní, čo je tiež dôležité pre to, aby ste nemuseli ísť hneď za lekárom, ale mali ste tie lieky. A veľmi dôležité, ja som urológ, operujeme prostaty, ľudia sa niekedy pocikávajú po tých operáciách, my im môžeme predpísať pomôcky s tým, že počas hospitalizácií im predpíšeme pomôcky a nemusia ísť niekde k svojmu lekárovi, aby si to, aby si to pýtali. Teším sa z tohto zákona aj z toho, čo sme už tu mali, z toho predchádzajúceho. Oveľa viac sa ešte teším, ktorý tu bude, to je ten zákon o NCZI, o ktorom, ja považujem ho za extrémne, extrémne dôležitý. Nebudem teraz o ňom vystupovať, lebo zrejme v druhom čítaní budem mať pripravené nejaké pozmeňujúce návrhy, ale ďakujem všetkým, čo tu vystúpili, lebo v zásade cítim takú všeobecnú podporu tomuto zákonu a dúfam, že nájde to aj odozvu v tom hlasovaní. A ak bude treba niečo zmeniť, tak ja si myslím, že pán minister tiež a my na výbore zdravotníctva sme pripravení vypočuť si každý dobrý návrh. Ďakujem veľmi pekne.